Vi ankom til Birgit og Jørns dejlige hus, hvor de begge stod klar til at tage imod os. De gav en god rundvisning i huset og overlod det derefter til os. Og huset levede fuldt op til beskrivelsen. Et godt køkken/alrum, hvor vi opholdt os meget af tiden (når vi havde fri), 3 gode soveværelser, hvor der var redt op til os, da vi kom, og gode parkeringsforhold i det rolige kvarter. Vi bemærkede ikke på noget tidspunkt, at vi var tæt på Amagerbrogade.
Vi faldt øjeblikkelig til og følte os hjemme. Vi er turnerende sangere/skuespillere, som er vant til at bo på hoteller rundt om i landet, men denne måde at bo på passer langt bedre til vores temperament. Det bliver ikke sidste gang, vi prøver det, og næste gang vi spiller i Københavnsområdet, vender vi gerne tilbage til Birgit og Jørns hus.